Kuppiin ei avattuna mahdu merkittävästi enempää ketsuppia, mutta sen levittäydyttyä isommalle pinta-alalle on suurempien esineiden kastaminen siihen mahdollista.

Kaksi päivää myöhemmin MTV uutiset julkaisi jutun otsikolla “Usko tai älä: Olet käyttänyt koko elämäsi ketsuppikuppeja väärin.”

MTV:n artikkeli oli käytännössä vain foodbeastin juttu käännettynä suomeksi. Myös muut uutissivustot tarttuivat aiheeseen ja asiaa märehdittiin vuosien aikana Kalevassa, Iltalehdessä, Ilta-Sanomissa, Herkkusuussa, Aamulehdessä, MTV uutisissa uudestaan ja varmasti muualla, monasti.

Olin jo alusta asti epäillyt väitteen todenperäisyyttä — aavistelin että kuppi leviää repimällä vain koska pakkauksessa ei ole käytetty liimaa, joka taas johtuu siitä että liimaton pakkaus on ekologinen ja kustannustehokas valmistaa. Mutta mikä on totuus™?

Tänään lounastaessani päätin vihdoin selvittää onko kyseessä tosiaan pakkaussuunnittelijan tietoinen valinta vai ekologisen ja edullisen suunnittelun sivutuote.

Kysyin paikallisen Burger Kingin myyjältä mistä kupit tulevat. Hän osasi sanoa heidän kuppiensa tulevan Kesprolta ja toi minulle näytille suuren rasian. Rasiassa luki “Genpak.”

Oli ilmeistä että Kespro puolestaan tilaa kuppeja Genpakilta, joko Yhdysvalloista tai Kanadasta. Genpakin verkkosivuilla ei ollut sähköpostiosoitetta, joten lähetin yhteydenottopyynnön Facebook Messengerin kautta. Pyyntööni vastattiin oitis, joskin botin toimesta.

Thank you for taking time to message us. We will do our best to get back to you as soon as possible. Talk to you soon.